Na temelju članka 55. Statuta Grada Makarske („Glasnik Grada Makarske“, broj 3/21) i članka 25. Odluke o socijalnoj skrbi Grada Makarske („Glasnik Grada Makarske“, broj 27/22 i 4/23) Gradonačelnik Grada Makarske dana 6. studenoga 2023. godine, donosi

ODLUKU

o isplati poklona, božićnice građanima

s područja grada Makarske

Članak 1.

Odobrava se isplata poklona, božićnice građanima s prebivalištem na području grada Makarske, u visini od 50,00 eura/376,73 kuna jednokratno, fiksni tečaj konverzije 7,53450, za:

1. umirovljenike čiji ukupni mjesečni iznos svih mirovina ne prelazi 465,00 eura/3.503,54 kuna,
2. hrvatske branitelje iz Domovinskog rata starije od 50 godina koji su korisnici prava na naknadu za nezaposlene po posebnom propisu pri upravnom odjelu Splitsko – dalmatinske županije,
3. osobe starije od 50 godina koje su prijavljene u evidenciji nezaposlenih osoba Hrvatskog zavoda za zapošljavanje, Područna služba u Makarskoj, neprekidno više od 12 mjeseci,
4. korisnike prava na nacionalnu naknadu za starije osobe pri Hrvatskom zavodu za mirovinsko osiguranje,
5. osobe koje ostvaruju pravo na status roditelja njegovatelja ili njegovatelja za njegu djeteta s teškoćama u razvoju ili osobe s invaliditetom po posebnom zakonu.

Isplata poklona vršit će se preko Javnog poziva za priznavanje prava na božićnicu 2023. godine.

Članak 2.

Pravo na poklon iz članka 1. ostvaruju građani koji:

* do 1. prosinca 2023. godine podnesu zahtjev,
* dokažu uvjet ispunjavanja prebivališta,
* dokažu uvjet ispunjavanja iznosa mirovina,
* dokažu svojstvo temeljem kojeg ostvaruju pravo,
* prilože kopiju dokumenta na kojem je vidljiv IBAN i OIB.

Članak 3.

Sredstva za podjelu poklona, božićnice građanima s područja grada Makarske osigurana su u Proračunu Grada Makarske za 2023. godinu i projekcije za 2024. i 2025. godinu, Programom javnih potreba u socijalnoj skrbi Grada Makarske, stavka Pomoć kućanstvima – božićnice i uskrsnice za umirovljenike („Glasnik Grada Makarske“, broj 29/22).

Članak 4.

Ova Odluka stupa na snagu danom donošenja i objavit će se u Glasniku Grada Makarske.

Gradonačelnik

dr. sc. Zoran Paunović

KLASA: 500-01/23-01/6

UR.BROJ: 2181-6-06-02-23-1

Makarska, 6. studenoga 2023.